“สภาผู้แทนฯสหรัฐฯ” ไฟเขียวงบ 8.3 พันล้านดอลลาร์ สู้วิกฤต “โควิด-19”
“สภาผู้แทนฯสหรัฐฯ” โหวตท่วมท้น 415 เสียง ผ่านร่างงบประมาณ 8.3 พันล้านดอลลาร์ สู้วิกฤต “โควิด-19” หลังยอดติดเชื้อ 129 เสียชีวิตแล้ว 11 ราย! 
“สภาผู้แทนฯสหรัฐฯ” โหวตท่วมท้น 415 เสียง ผ่านร่างงบประมาณ 8.3 พันล้านดอลลาร์ สู้วิกฤต “โควิด-19” หลังยอดติดเชื้อ 129 เสียชีวิตแล้ว 11 ราย!
5 มี.ค. 2563

สภาผู้แทนราษฎรสหรัฐฯ ได้อนุมัติร่างกฎหมายงบประมาณ 8.3 พันล้านดอลลาร์เมื่อคืนนี้ (4 มี.ค.63) เพื่อใช้ในการต่อสู้กับการแพร่ระบาดของเชื้อไวรัสโคโรนาสายพันธุ์ใหม่ (โควิด-19) รวมทั้งใช้ในการพัฒนาวัคซีนเพื่อป้องกันไวรัสดังกล่าวด้วย โดยสภาผู้แทนราษฎรสหรัฐฯ ได้ทำการส่งต่อร่างงบประมาณดังกล่าวให้กับวุฒิสภาเพื่อพิจารณาลงมติต่อไปในวันนี้ (5 มี.ค.)
ทั้งนี้ สภาผู้แทนราษฎรสหรัฐฯ อนุมัติร่างกฎหมายงบประมาณดังกล่าวด้วยคะแนนเสียงท่วมท้น 415 ต่อ 2 เสียง ภายในเวลาไม่กี่ชั่วโมงหลังการพิจารณาเนื้อหาของร่างกฎหมาย ซึ่งสะท้อนถึงความเร่งด่วนในการรับมือกับวิกฤติโควิด-19 ที่แพร่ระบาดอย่างรวดเร็ว
โดยงบประมาณดังกล่าวจะถูกนำไปใช้ในการขยายการตรวจสอบผู้ต้องสงสัยติดเชื้อโควิด-19 ซึ่งขณะนี้ สหรัฐฯ มีผู้ติดเชื้อแล้วอย่างน้อย 129 ราย และมีรายงานเมื่อวานนี้ว่า มีผู้เสียชีวิตเพิ่มขึ้น 2 ราย รวมเป็น 11 ราย
ขณะที่นายริชาร์ด เชลบี ประธานคณะกรรมการจัดสรรงบประมาณประจำวุฒิสภา เปิดเผยว่า สภาคองเกรสประกาศจัดตั้งกองทุนฉุกเฉินวงเงิน 7.767 พันล้านดอลลาร์ ในการสกัดการแพร่ระบาดของเชื้อไวรัสโควิด-19 ซึ่งการตั้งกองทุนฉุกเฉินนี้ไม่เกี่ยวกับประเด็นการเมือง แต่เป็นการทำเพื่อปกป้องชาวอเมริกันจากการแพร่ระบาดของโรคติดต่อครั้งใหญ่ โดยเม็ดเงินราว 85% ของกองทุนดังกล่าวจะนำมาใช้สำหรับโครงการในประเทศ